**Өлкөдөгү мектептердин арасында «Эң креативдүү копилка»**

**сынагын өткөрүү жөнүндө**

**ЖОБО**

**I. ЖАЛПЫ ЖОБОЛОР**

1.1. Бул Жобо **«Эң креативдүү копилка»** сынагын (мындан ары – Сынак) өткөрүү тартибин жана шарттарын аныктайт.

1.2. Сынактын уюштуруучусу – Кыргыз Республикасынын Улуттук банкынын жетекчилиги астында «ФИНКА Банк» ЖАКтын атынан Кыргыз Республикасында Дүйнөлүк акча жумалыгын (**Global Money Week – 2022)** өткөрүү боюнча жумушчу топ (мындан ары – Уюштуруучулар).

1.3. Сынак «Дүйнөлүк акча жумалыгы – 2022» иш-чараларынын алкагында өткөрүлөт, аталган иш-чара жыл сайын өткөрүлүп келет жана кийинки муундун ишенимдүү жана жоопкерчиликтүү финансылык келечеги үчүн мүмкүнчүлүктөрүн кеңейтүүгө багытталган.

**II. СЫНАКТЫН ШАРТТАРЫ жана МАКСАТТАРЫ**

2.1. Сынак балдардын көңүлүн финансылык сабаттуулуктун деңгээлин жогорулатууга, акчаны туура башкарууну, келечекке максаттарды коюп, финансылык пландарды түзүүнү үйрөнүүгө буруу максатында өткөрүлөт.

2.2. Негизги шарттар:

1. 1-6-класстын же 7-11-класстын окуучуларынан турган командалар өз мектебинин атынан чыгышат.
2. Команда «Эң креативдүү копилка» деген темада копилка жасайт (бул үчүн өзгөчө материалдарды колдонуу керек);
3. Команда копилканын дизайнын, концепциясын кантип иштеп чыкканын, кантип жасаганын жана сунуштаганын видеого же сүрөткө тартууга тийиш.

**III. СЫНАКТЫН КАТЫШУУЧУЛАРЫ**

3.1. Сынак Кыргыз Республикасындагы жалпы билим берүү мекемелеринин (мектептердин) окуучуларынын арасында өткөрүлөт.

3.2. Сынакка окуучулар эки категорияда: 1-6-класстын жана 7-11-класстын окуучулары катышат.

**IV. СЫНАКТЫ ӨТКӨРҮҮ ТАРТИБИ ЖАНА МӨӨНӨТҮ**

4.1. Сынак **2022-жылдын 14-мартынан 08-апрелине (бул күндү кошо алганда)** чейин өткөрүлөт.

4.2. Даяр болгон иштерди мектептин атын, байланышуу үчүн маалыматтарын көрсөтүп, каалаган **онлайн-сактагычка** (Dropbox, OneDrive, Google Drive, iCloud, Яндекс.Диск, Облако Mail.Ru)жүктөө керек жана шилтемени **уюштуруучулар жүктөп алышы үчүн уюштуруучуларга ачык кирүү мүмкүнчүлүгүн берүү менен 2022-жылдын 08-апрелине чейин саат 17:00дөн кечиктирбестен,** **konkurs@finca.kg** **электрондук дарегине** жөнөтүү керек.

4.3. Уюштуруучуларга **жүктөп алуу мүмкүнчүлүгү берилбестен**, **konkurs@finca.kg** почтасына жөнөтүлгөн иштер каралбайт.

**V. СЫНАКТЫН КАЛЫСТАР ТОБУ ЖАНА БААЛООНУН КРИТЕРИЙЛЕРИ**

5.1. Сынактын жыйынтыгын чыгаруу үчүн FINCA Банктын Кызматкерлерди окутуу бөлүмүнүн, Маркетинг жана PR башкармалыгынын жана Кредиттен башка банк өнүмдөрүн өнүктүрүү боюнча башкармалыктын, ошондой эле Кыргыз Республикасынын Улуттук банкынын Финансылык сабаттуулук секторунун өкүлдөрүнөн турган көз карандысыз калыстар тобу түзүлөт.

5.2. Сынакка катышкан иштерди баалоодо дизайн, концепция, чыгармачылык, ойлоп табуудагы өзгөчөлүк, аткаруу чебердиги жана иштин сапаты эске алынат.

**VI. ИШТЕРДИ АТКАРУУГА КАРАТА ТАЛАПТАР**

6.1. Теманы ачууга өз алдынча аракет кылуу.

6.2. Материалды туура жана ырааттуу баяндоо.

6.3. Айлана-чөйрөгө жана экологияга зыян келтирбестен, ар кандай ыкма менен жасалган иштерди сунуштоо.

6.4. Сынакка башка иштердин көчүрмөлөрү; сапаты төмөн жана автордун жашына туура келбеген иштер; автор жөнүндө маалыматтар толук эмес болгон иштер; зордук-зомбулук сценалары чагылдырылган иштер кабыл алынбайт.

6.5. Сынакка катышууга сунушталган иштер бул Жобонун талаптарына жооп бербеген учурда сынакка киргизилбейт.

**VII. АВТОРДУК УКУКТАР**

Бардык укуктар жасалган иштердин авторлоруна таандык. Уюштуруучулар сынакка катышууга сунушталган иштерди Массалык маалымат каражаттарына жана башка басма продукцияларына жарыялоого, бул долбоордун көргөзмөсүн жарыялап, жарнама катары колдонууга укуктуу. **Автор сынакка жасалган иштерин сунуштоо менен сынактын шарттарына макул экендигин ырастайт.**

**VIII. СЫНАКТЫН ЖЫЙЫНТЫГЫН ЧЫГАРУУ ЖАНА КАТЫШУУЧУЛАРГА СЫЙЛЫКТАРДЫ ТАПШЫРУУ**

8.1. Сынактын жалпы байге фонду – 200 000 сом.

8.2. Кыргызстандын орто мектептеринин арасында 1-6-класска чейинки жана 7-11-класска чейинки ар бир категорияда 3 байгелүү орун аныкталат.

* 1-класстан 6-класска чейин 3 байгелүү орун: 1-орун – 50 000 сом, 2-орун – 30 000 сом, 3-орун – 20 000 сом.
* 7-класстан 11-класска чейин 3 байгелүү орун: 1-орун – 50 000 сом, 2-орун – 30 000 сом, 3-орун – 20 000 сом.

8.3. Сынактын жеңүүчүсү болгон мектептер сыйлыкка алган акча каражаттарды төмөнкү максаттарга гана жумшоого укуктуу: мектептин имараттарын оңдоп-түзөө иштерин жүргүзүү, кеңсе буюмдарын сатып алуу, ар кандай окуу техникаларын жана эмеректерин сатып алуу.

8.4. Сынактын жыйынтыгы калыстар тобунун мүчөлөрү тарабынан бекитилет.

8.5. Сынактын жыйынтыгы жөнүндө маалымат уюштуруучулардын www.FINCABANK.kg расмий сайтына, ошондой эле FINCA Банктын социалдык тармактардагы баракчаларына 2022-жылдын 14-апрелинен кечиктирбестен жарыяланат.

8.6. Сыйлоо аземи качан жана кайда өтө тургандыгы жөнүндө кошумча маалымдалат.

Бардык суроолор боюнча **konkurs@finca.kg** электрондук почтасы аркылуу Маркетинг жана пиар башкармалыгына кайрылсаңыздар болот.